Lene Espersen (KF), 2014-05-15:
Det Konservative Folkeparti er medforslagsstillere til det her forslag, og det betyder naturligvis også, at vi støtter det.
Lad mig gøre det helt klart.
For Det Konservative Folkeparti er det helt afgørende, at vi arbejder på at få reduceret det bøvl og bureaukrati, som vores erhvervsliv er udsat for, for det tager tid fra det at tjene penge og skabe arbejdspladser.
Derfor har vi sat det som vores mål, at vi må prøve at se på, hvordan vi kan reducere det administrative bøvl.
Forslaget her har, som flere ordførere har været inde på, to dele.
Den ene del handler om at gøre det nemmere forud for erhvervelsen af et fartøj for fiskere at få adgang til de strafpoint, som måtte være registreret i NaturErhvervsstyrelsen for det enkelte fartøj.
Ifølge ministeren er det ikke noget problem.
Der skulle være en blanket, som man bare erhverver, og så er det løst.
Vi har desværre hørt, at der er nogle, der har haft problemer med det, men det kan være, at det bare er, fordi de ikke har set det rigtige sted.
Det er jo i hvert fald helt afgørende, at man kender til det.
Den anden del i det forslag, som vi her har fremsat, er at give mulighed for, at en fisker, hvis den elektroniske logbog svigter, får mulighed for at føre en manuel logbog, som en midlertidig løsning.
Han kan altså sejle ud om morgenen, hvor man normalt fisker – og det er normalt meget tidligt om morgenen – og så efterfølgende indrapportere til myndighederne, at han har været ude at fiske og har benyttet sig af en manuel logbog.
Jeg har hørt, hvad både ministeren og nogle af ordførerne fra regeringspartierne har sagt, og deres argument har været, at man i dag faktisk godt kan benytte en manuel logbog.
Det betyder altså for den enkelte fiskers vedkommende en masse bøvl, for man kommer jo til at vente noget tid, før man kan få lov til at komme ud at fiske.
Det kan jo gå i stykker i løbet af natten, og så står man altså i den situation, at man skal vente med at tage ud at fiske, til man har fået den tilladelse.
Derfor er vores forslag, at man får den her mulighed for at lave en manuel registrering i stedet for.
Nogle vil sige, at det kan misbruges.
Til det er mit spørgsmål, hvordan i alverden det skal kunne misbruges, for man skal jo aflevere den, når man igen kommer ind til kajen.
Så der er alene tale om noget mere bøvl og bureaukrati for fiskeren, for han skal trods alt aflevere den bagefter, men han får lov til at sejle ud fra morgenstunden sammen med de andre fiskere og få hentet sin fangst.
Det her er et reelt problem.
Jeg har tjekket op på det, mens vi har haft debatten, for at høre, om det er et problem for fiskerne, og det er det.
Det handler nemlig ikke om, at vi vil fravige princippet om, at man skal føre logbog.
Det skal man.
Men det handler om, at en fisker ikke skal vente 3-8 timer på at få en tilladelse til at komme ud og varetage sit fiskeri, for så er det altså for sent.
Det vil man vide, hvis man kender noget til aktioner og til, hvordan fiskene bliver landet.
Så jeg vil sige, at det for os er meget afgørende, at vi følger med og får uddybet problemstillingen omkring den anden del, men jeg vil gerne slutte af med at sige, at jeg er glad for, at det lyder, som om den første del er noget, som ministeren kan imødekomme ved besvarelsen af bare et enkelt udvalgsspørgsmål.
Det er i hvert fald et skridt frem